CELEX: 32017D1774
Language: bg
Date: 2017-09-25 00:00:00
Title: Решение за изпълнение (ЕС) 2017/1774 на Съвета от 25 септември 2017 година за въвеждане на мерки за контрол на N- (1-фенетилпиперидин-4-yl)-N-фенилакриламид (акрилоилфентанил)

29.9.2017   
            
            
               BG
            
            
               Официален вестник на Европейския съюз
            
            
               L 251/21
            
         РЕШЕНИЕ ЗА ИЗПЪЛНЕНИЕ (ЕС) 2017/1774 НА СЪВЕТА
   от 25 септември 2017 година
   за въвеждане на мерки за контрол на N- (1-фенетилпиперидин-4-yl)-N-фенилакриламид (акрилоилфентанил)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Решение 2005/387/ПВР на Съвета от 10 май 2005 г. относно обмена на информация, оценката на риска и контрола върху новите психоактивни вещества (1), и по-специално член 8, параграф 3 от него,
   като взе предвид предложението на Европейската комисия,
   като взе предвид становището на Европейския парламент (2),
   като има предвид, че:
   
               (1)
            
            
               В съответствие с Решение 2005/387/ПВР на специална сесия на разширената Научна комисия на Европейския център за мониторинг на наркотици и наркомании беше изготвен доклад за оценка на риска относно новото психоактивно вещество N- (1-фенетилпиперидин-4-yl)-N-фенилакриламид (акрилоилфентанил), който впоследствие беше изпратен на Комисията и на Съвета на 24 февруари 2017 г.
            
         
               (2)
            
            
               Акрилоилфентанил e синтетичен опиоид. Структурата му е сходна с тази на фентанила — контролирано вещество, широко използвано в медицината като допълнение към общата анестезия по време на хирургична интервенция и за овладяване на болката. Наличните данни сочат, че акрилоилфентанил е мощен антиноцицептивен (обезболяващ) агент с дълготраен ефект, който въздейства върху опиоидната система.
            
         
               (3)
            
            
               Акрилоилфентанил е наличен в Съюза поне от април 2016 г. и е открит в шест държави членки. В повечето случаи при отнемането му веществото е било в течна форма, но е откривано и в други форми, като например таблетки, прахове и капсули. Откритите количества са относително малки, но следва да се отчете силното действие на веществото.
            
         
               (4)
            
            
               Три държави членки са съобщили за общо 47 смъртни случая, свързани с акрилоилфентанил. В най-малко 40 смъртни случая акрилоилфентанил е бил причина за смъртта или има вероятност да е допринесъл за нея. Освен това се съобщава за повече от 20 остри интоксикации, за които има съмнения, че са причинени от акрилоилфентанил.
            
         
               (5)
            
            
               Не е налице информация за участие на организираната престъпност в производството, разпространението, трафика или доставката на акрилоилфентанил в рамките на Съюза. Наличните данни показват, че по-голямата част от акрилоилфентанил на пазара в Европа се произвежда в химически дружества, установени в Китай.
            
         
               (6)
            
            
               Акрилоилфентанил се продава като „химикал за научноизследователски цели“, обикновено под формата на прах или на готови за употреба назални спрейове. Продава се на дребно и на едро. Ограничените данни от конфискациите показват, че акрилоилфентанил може да се продава и на незаконния пазар на опиоиди.
            
         
               (7)
            
            
               Акрилоилфентанил не е вписан като подлежащо на контрол вещество, съгласно Единната конвенция на Организацията на обединените нации от 1961 г. по упойващите вещества или Конвенцията на Организацията на обединените нации от 1971 г. за психотропните вещества. Веществото понастоящем не е предмет на оценка в системата на Организацията на обединените нации.
            
         
               (8)
            
            
               Няма установена или призната употреба на акрилоилфентанил за медицински цели в хуманната или ветеринарната медицина. С изключение на употребата му в аналитични референтни материали, както и в научни изследвания относно неговите химични, фармакологични и токсикологични свойства в отговор на появата му на пазара на наркотици, няма данни веществото да се използва за други законни цели.
            
         
               (9)
            
            
               В доклада за оценка на риска се посочва, че научните данни за акрилоилфентанил са ограничени, и се изтъква, че са необходими допълнителни изследвания. Въпреки това наличните данни и информация относно породените от веществото здравни и социални рискове дават достатъчно основание за въвеждането на мерки за контрол на акрилоилфентанил на територията на Съюза.
            
         
               (10)
            
            
               Само девет държави членки контролират акрилоилфентанил съгласно националното си законодателство за контрол на наркотиците, а две други държави членки използват други законодателни мерки за контрол върху него. Поради това въвеждането на мерки за контрол на посоченото вещество на територията на Съюза би допринесло да се избегне появата на пречки при трансграничното сътрудничество в областта на правоприлагането и в съдебната област и би помогнало за предпазване от рисковете, които предлагането и употребата му могат да създадат.
            
         
               (11)
            
            
               С Решение 2005/387/ПВР на Съвета се предоставят изпълнителни правомощия да подлага новите психоактивни вещества на мерки за контрол на територията на Съюза с цел на равнището на Съюза да се осигури бърза и основана на експертни становища реакция на появата на такива вещества, установени и докладвани от държавите членки. Тъй като условията и процедурата за упражняването на тези изпълнителни правомощия са изпълнени, следва да бъде прието решение за изпълнение с цел да бъдат въведени мерки за контрол по отношение на акрилоилфентанил на територията на Съюза.
            
         
               (12)
            
            
               Дания е обвързана от Решение 2005/387/ПВР и поради това участва в приемането и прилагането на настоящото решение за изпълнението на Решение 2005/387/ПВР.
            
         
               (13)
            
            
               Ирландия е обвързана от Решение 2005/387/ПВР и поради това участва в приемането и прилагането на настоящото решение за изпълнението на Решение 2005/387/ПВР.
            
         
               (14)
            
            
               Обединеното кралство не е обвързано от Решение 2005/387/ПВР и поради това не участва в приемането на настоящото решение за изпълнението на Решение 2005/387/ПВР, и не е обвързано от него, нито от неговото прилагане,
            
         ПРИЕ НАСТОЯЩОТО РЕШЕНИЕ:
   Член 1
   По отношение на новото психоактивно вещество N- (1-фенетилпиперидин-4-yl)-N-фенилакриламид (акрилоилфентанил) се въвеждат мерки за контрол на територията на Съюза.
   Член 2
   Най-късно до 30 септември 2018 г. държавите членки вземат необходимите мерки в съответствие със своето национално право да въведат по отношение на новото психоактивно вещество, посочено в член 1, мерките за контрол и наказателноправните санкции, предвидени в националното им законодателство по силата на задълженията им, произтичащи от Конвенцията на Организацията на обединените нации от 1971 г. за психотропните вещества.
   Член 3
   Настоящото решение влиза в сила в деня след публикуването му в Официален вестник на Европейския съюз.
   
   Настоящото решение се прилага в съответствие с Договорите.
   
      Съставено в Брюксел на 25 септември 2017 година.
      
         
            За Съвета
         
         
            Председател
         
         M. MAASIKAS
      
   
   
      (1)  ОВ L 127, 20.5.2005 г., стр. 32.
   
      (2)  Становище от 13 септември 2017 г. (все още непубликувано в Официален вестник).